Ανακοίνωση της Επιτροπής σχετικά με τη σώρευση των διαφόρων τύπων ενισχύσεων

(85/C 3/03)

Στην ανακοίνωσή της της 21ης Δεκεμβρίου 1978 σχετικά με τα καθεστώτα περιφερειακών ενισχύσεων, η Επιτροπή είχε αναλάβει τη δέσμευση να εξετάσει, μαζί με τους εμπειρογνώμονες των κρατών μελών, το πρόβλημα που προκύπτει από τη σώρευση περιφερειακών ενισχύσεων με άλλες ενισχύσεις.

Βάσει ακριβώς των εργασιών αυτών, η Επιτροπή κατέληξε στο συμπέρασμα ότι οι σημαντικές περιπτώσεις σωρεύσεως θα πρέπει να της κοινοποιούνται, έτσι ώστε να μπορεί να ασκεί έλεγχο όσον αφορά τον διαμορφούμενο βαθμό εντάσεως των ενισχύσεων, καθώς και όσον αφορά τις επιπτώσεις των σωρευτικών ενισχύσεων επί του ανταγωνισμού και του εμπορίου μεταξύ των κρατών μελών. Προτείνει λοιπόν στα κράτη μέλη, βάσει του άρθρου 93 παράγραφος 1 της συνθήκης ΕΟΚ, να κοινοποιούν τις σημαντικές περιπτώσεις σωρεύσεως, σύμφωνα με τους κατωτέρω κανόνες.

Ι. Κοινοποίηση των σημαντικών περιπτώσεων σωρεύσεως

1. Τα κράτη μέλη κοινοποιούν, εκ των προτέρων, στην Επιτροπή τις σημαντικές περιπτώσεις σωρεύσεως, δηλαδή κάθε σχέδιο επενδύσεων που υπερβαίνει τα 12 εκατομμύρια ECU ή του οποίου η σωρευτική ένταση των ενισχύσεων υπερβαίνει το 25% σε καθαρό ισοδύναμο επιδοτήσεως.

2. Ως σώρευση των ενισχύσεων νοείται η εφαρμογή περισσότερων του ενός καθεστώτων ενισχύσεων σε δεδομένο σχέδιο επενδύσεων.

Ένα σχέδιο επενδύσεων, που έχει αναλάβει να πραγματοποιήσει μία επιχείρηση, καλύπτει όλες τις επενδύσεις πάγιου κεφαλαίου (είτε τοποθετούνται είτε όχι στο ίδιο μέρος) που είναι αναγκαίες για την πραγματοποίηση του σχεδίου αυτού.

ΙΙ. Παρεκκλίσεις

Παρεκκλίσεις από τον κανόνα αυτό γίνονται δεκτές στις ακόλουθες περιπτώσεις:

1. όταν το σχέδιο επενδύσεων δεν υπερβαίνει τα 3 εκατομμύρια ECU, οποιαδήποτε και αν είναι η ένταση των ενισχύσεων

2. όταν η ένταση των σωρευτικών ενισχύσεων που χορηγούνται για ένα επενδυτικό σχέδιο δεν υπερβαίνει το 10% σε καθαρό ισοδύναμο επιδοτήσεως, οποιοδήποτε και αν είναι το ποσό της επενδύσεως

3. όταν η ένταση του συνόλου των ενισχύσεων που χορηγούνται για ένα σχέδιο επενδύσεων δεν υπερβαίνει τα ανώτατα όρια που έχουν καθοριστεί για ένα από τα καθεστώτα ενισχύσεων που εφαρμόζονται για το εν λόγω πρόγραμμα. Τέτοια ανώτατα όρια είναι όσα θεσπίζει και κάνει αποδεκτά η Επιτροπή, είτε στο πλαίσιο μιας κοινοτικής ρύθμισης είτε μέσω ατομικής αποφάσεως.

Με την παρέκκλιση αυτή δεν θίγεται η υποχρέωση των κρατών μελών να τηρούν τα ανώτατα όρια που έχουν καθοριστεί χωριστά για καθένα από τα καθεστώτα αυτά.

Η Επιτροπή θα διαβιβάσει σε κάθε κράτος μέλος ένα χωριστό κατάλογο των σχετικών καθεστώτων και των αντίστοιχων ανώτατων ορίων τους

4. η Επιτροπή επιφυλάσσεται ως προς τη στάση της, σχετικά με τις παρεκκλίσεις αυτές, στην περίπτωση που διαπιστώνονται στρεβλώσεις του ανταγωνισμού.

ΙΙΙ. Νομική βάση

Η κοινοποίηση πραγματοποιείται βάσει του άρθρου 93 παράγραφος 3 της συνθήκης ΕΟΚ. Η Επιτροπή τηρείται έτσι έγκαιρα ενήμερη ώστε να υποβάλει τις παρατηρήσεις της, πριν από την εφαρμογή των σχεδιαζόμενων ενισχύσεων.

Η Επιτροπή αποφαίνεται σχετικά με τις περιπτώσεις που της κοινοποιούνται εντός προθεσμίας που δεν υπερβαίνει τις 30 εργάσιμες ημέρες.

IV. Τα είδη των ενισχύσεων

1. Οι ενισχύσεις οι οποίες λαμβάνονται υπόψη για τον υπολογισμό των διαφόρων ορίων κοινοποιήσεως, που καθορίζονται στα τμήματα Ι και ΙΙ, είναι οι ενισχύσεις σε επενδύσεις με πάγια στοιχεία ενεργητικού, με οποιαδήποτε μορφή (π.χ. επιχορηγήσεις κεφαλαίου, επιδοτήσεις επιτοκίου, φορολογικές απαλλαγές, απαλλαγή από τα βάρη κοινωνικής ασφαλίσεως). Πρόκειται, κυρίως, για τα ακόλουθα καθεστώτα:

- γενικές ενισχύσεις,

- περιφερειακές ενισχύσεις,

- τομεακές ενισχύσεις,

- ενισχύσεις στις μικρές και μεσαίες επιχειρήσεις,

- ενισχύσεις για την έρευνα, ανάπτυξη και την καινοτομία,

- ενισχύσεις για την εξοικονόμηση ενέργειας και την προστασία του περιβάλλοντος.

2. Στο μέτρο που οι ενισχύσεις σε επενδύσεις συμπληρώνονται με ενισχύσεις για την κατάρτιση του προσωπικού, οι οποίες δικαιολογούνται από την επένδυση και άρα συνδέονται άμεσα με αυτήν, δεν είναι δυνατόν να διακρίνουμε μεταξύ των δύο κατηγοριών ενισχύσεων, από την άποψη της εκτιμήσεως της εντάσεώς τους. Για το λόγο αυτό, οι εν λόγω ενισχύσεις για την κατάργηση του προσωπικού οφείλουν, επίσης, να ληφθούν υπόψη για τον υπολογισμό των ορίων κοινοποιήσεως που καθορίζονται στα τμήματα Ι και ΙΙ.

3. Για να μπορεί να εκτιμήσει τις περιπτώσεις σωρεύσεως μέσα σε ένα σφαιρικό πλαίσιο, η Επιτροπή, στις περιπτώσεις των κοινοιποιούμενων σωρεύσεων, θα ενημερώνεται τόσο για την εφαρμογή των ενισχύσεων διασώσεως των επιχειρήσεων που ευρίσκονται σε δυσχερή θέση, των ενισχύσεων για τη δημιουργία θέσεων απασχολήσεως και των ενισχύσεων για το marketing - καθώς αυτοί οι τύποι ενισχύσεων δεν λαμβάνονται υπόψη για τον υπολογισμό των ορίων κοινοποιήσεως - όσο και σχετικά με οποιασδήποτε άλλης μορφής οικονομική παρέμβαση του κράτους ή των δημόσιων αρχών, εάν η παρέμβαση αυτή μπορεί να χαρακτηριστεί σαν ενίσχυση ή εάν εικάζεται ότι πρόκειται για ενίσχυση.

Η Επιτροπή θα ενημερώνεται επίσης, για τις χορηγούμενες ενισχύσεις που προαναφέρθηκαν στο τμήμα IV σημείο 1, στο μέτρο που δεν συνδέονται άμεσα με την κοινοποιηθείσα επένδυση.

V. Τεχνικός οδηγός

Για τη διευκόλυνση του διοικητικού έργου και την εξασφάλιση ενιαίου υπολογισμού σε όλες τις περιπτώσεις, η Επιτροπή θα διαβιβάσει στα κράτη μέλη έναν τεχνικό οδηγό που θα περιλαμβάνει, μεταξύ άλλων, ορισμένες μεθόδους που χρησιμοποιούνται για τον υπολογισμό των διαφόρων ενισχύσεων.

VI. Έναρξη ισχύος και εξαιρέσεις

Οι κανόνες κοινοποιήσεως αρχίζουν να ισχύουν την 1η Μαρτίου 1985. Δεν αφορούν τα προϊόντα που αναφέρονται στο παράρτημα ΙΙ της συνθήκης ΕΟΚ. Εξάλλου, δεν αντιβαίνουν στον κανόνα που περιέχεται στο σημείο 12 των αρχών συντονισμού των καθεστώτων περιφερειακών ενισχύσεων (1) και δεν θίγουν την υποχρέωση των κρατών μελών να κοινοποιούν τις μεμονωμένες περιπτώσεις εφαρμογής βάσει των διατάξεων που έχουν ήδη θεσπιστεί ή που πρόκειται να θεσπιστούν από την Επιτροπή στις αποφάσεις της σχετικά με τα συγκεκριμένα καθεστώτα γενικών, περιφερειακών ή τομεακών ενισχύσεων (2).

(1) Ο κανόνας αυτός αφορά την περίπτωση χορηγήσεως περισσότερων της μιας ενισχύσεων σε μία επένδυση, όλων δε περιφερειακών.

(2) Παραδείγματος χάρη, όλες οι ενισχύσεις που αφορούν τη βιομηχανία σιδήρου και χάλυβα (ΕΚΑΧ) έχουν ήδη κοινοποιηθεί στην Επιτροπή.